b'\n_START_ARTICLE_\nEndecja\n_START_SECTION_\nOr\xc3\xadgens\n_START_PARAGRAPH_\nEls or\xc3\xadgens d\'Endecja es podrien remuntar a la derrota de l\'aixecament de gener del 1864 i a l\'era del positivisme a Pol\xc3\xb2nia. Despr\xc3\xa9s que l\'al\xc3\xa7ament, l\'\xc3\xbaltim d\'una s\xc3\xa8rie de revoltes durant el segle\xc2\xa0xix, fos sagnantment esclafat pels pa\xc3\xafsos que s\'havien repartit Pol\xc3\xb2nia el segle anterior, la nova generaci\xc3\xb3 de patriotes i pol\xc3\xadtics polonesos va decidir que la independ\xc3\xa8ncia polonesa no s\'obtindria al camp de batalla, sin\xc3\xb3 mitjan\xc3\xa7ant l\'educaci\xc3\xb3 i la cultura._NEWLINE_El 1886 es fa fundar l\'organitzaci\xc3\xb3 secreta Liga Polska ("Lliga Polonesa") i el 1893 va ser rebatejada com a Liga Narodowa ("Lliga Nacional"). Des 1895, la Lliga va publicar el seu propi diari (Przeglad Wszechpolski), i a partir del 1897 ja va comptar amb un partit pol\xc3\xadtic oficial, el Stronnictwo Narodowo-Demokratyczne ("Partit Nacional Democr\xc3\xa0tic"). A difer\xc3\xa8ncia del Partit Socialista Polon\xc3\xa8s, Endecja va advocar en favor de negociacions pac\xc3\xadfiques. Influenciat per les idees nacionalistes radicals i el darwinisme social de Roman Dmowski, l\'Endecja es va girar contra les altres nacionalitats amb qui compartia espai a les terres poloneses; l\'antisemitisme esdevingu\xc3\xa9 un element clau en la ideologia de l\'ND._NEWLINE_Durant la Primera Guerra Mundial, mentre que el PPS, sota la influ\xc3\xa8ncia de J\xc3\xb3zef Pi\xc5\x82sudski, va recolzar les Pot\xc3\xa8ncies Centrals, l\'Endecja es va aliar primer amb l\'Imperi rus (recolzant la creaci\xc3\xb3 de la Legi\xc3\xb3 Pu\xc5\x82awski), i despr\xc3\xa9s, amb Occident (donant suport a l\'Ex\xc3\xa8rcit Blau). Despr\xc3\xa9s del final de la Gran Guerra, molts pol\xc3\xadtics d\'Endecja tenien molta m\xc3\xa9s influ\xc3\xa8ncia a l\'exterior que a Pol\xc3\xb2nia, donada la dificultat de comunicacions entre els exiliats entre Occident i els territoris polonesos, ocupats per Alemanya. Aix\xc3\xb2 els va for\xc3\xa7ar a compartir el seu poder amb Pi\xc5\x82sudski, que tenia molt m\xc3\xa9s suport entre els militars. No obstant aix\xc3\xb2, per la seva influ\xc3\xa8ncia a l\'estranger, els pol\xc3\xadtics de l\'Endecja com Dmowski i Ignacy Jan Paderewski pogueren aconseguir suport per a algunes de les peticions poloneses a la Confer\xc3\xa8ncia de pau de Par\xc3\xads de 1919 i el Tractat de Versalles._NEWLINE_La postura antisemita del partit, que defensava l\'eliminaci\xc3\xb3 for\xc3\xa7osa o l\'emigraci\xc3\xb3 en massa de la poblaci\xc3\xb3 jueva dels territoris que considerava polonesos no va ajudar, per\xc3\xb2, a la causa nacionalista polonesa defensada pel Comit\xc3\xa8 Nacional Polon\xc3\xa8s (KNP), format exclusivament per pol\xc3\xadtics nacional-dem\xc3\xb2crates i, des de comen\xc3\xa7aments de 1919, reconegut com a representant oficial de Pol\xc3\xb2nia a la confer\xc3\xa8ncia de pau. La seva hostilitat cap a la representaci\xc3\xb3 de les minories (alemanya, lituana, bielorussa i ucra\xc3\xafnesa, principalment), tampoc era ben vista pels pol\xc3\xadtics de l\'Entente, especialment pels nord-americans i brit\xc3\xa0nics.\n_START_SECTION_\nSegona Rep\xc3\xbablica Polonesa\n_START_PARAGRAPH_\nEn la nova Segona Rep\xc3\xbablica Polonesa Endecja va ser representada primer per la Uni\xc3\xb3 Nacional Populista (\xc2\xabZwi\xc4\x85zek Ludowo-Narodowy\xc2\xbb), i des 1928 pel Partit Nacional (\xc2\xabStronnictwo Narodowe\xc2\xbb). Entre les principals caracter\xc3\xadstiques de les pol\xc3\xadtiques d\'Endecja estaven la confrontaci\xc3\xb3 per la polonitzaci\xc3\xb3: van ser pol\xc3\xadtics d\'Endecja com Dmowski i Grabski els que van contribuir a la derrota de la federaci\xc3\xb3 de Mi\xc4\x99dzymorze de Pi\xc5\x82sudski, l\'alian\xc3\xa7a amb S\xc3\xadmon Petliura, i l\'alienaci\xc3\xb3 de les minories \xc3\xa8tniques a Pol\xc3\xb2nia._NEWLINE_Despr\xc3\xa9s del Cop de Maig de Pi\xc5\x82sudski de 1926, l\'Endecja es va trobar en oposici\xc3\xb3 constant al govern de la Sanacja, el moviment pol\xc3\xadtic de Pi\xc5\x82sudski. Per lluitar amb el moviment Sanacja, l\'Endecja va crear l\'organitzaci\xc3\xb3 Ob\xc3\xb3z Wielkiej Polski ("Camp de la Gran Pol\xc3\xb2nia").\n_START_SECTION_\nLa Segona Guerra Mundial\n_START_PARAGRAPH_\nDurant la Segona Guerra Mundial va esdevenir part d\'una coalici\xc3\xb3 que va formar el Govern polon\xc3\xa8s a l\'exili. Va estar estretament lligat a les controvertides Narodowe Si\xc5\x82y Zbrojne (Forces Armades Nacionals), una organitzaci\xc3\xb3 clandestina que va esdevenir una part petita del moviment de resist\xc3\xa8ncia polon\xc3\xa8s. A causa de les pol\xc3\xadtiques contra les minories d\'Endecja, les seves organitzacions armades van ser utilitzades per al combat no solament contra l\'Alemanya Nazi, sin\xc3\xb3 tamb\xc3\xa9 contra la Uni\xc3\xb3 Sovi\xc3\xa8tica i les organitzacions de diverses minories poloneses. Per aix\xc3\xb2, van obtenir poc suport i molts enemics.\n_START_SECTION_\nDespr\xc3\xa9s de la Guerra\n_START_PARAGRAPH_\nDespr\xc3\xa9s de la fi de la guerra, quan Pol\xc3\xb2nia es va trobar sota el control dels comunistes polonesos i de la Uni\xc3\xb3 Sovi\xc3\xa8tica, les restes d\'Endecja o b\xc3\xa9 van emigrar a l\'oest o continuar la seva vana lluita contra l\'ocupaci\xc3\xb3 sovi\xc3\xa8tica.\n_START_SECTION_\nPol\xc3\xb2nia moderna\n_START_PARAGRAPH_\nDespr\xc3\xa9s de la caiguda del comunisme, quan Pol\xc3\xb2nia va esdevenir un pa\xc3\xads democr\xc3\xa0tic, diversos partits pol\xc3\xadtics van intentar restablir algunes tradicions del moviment Endecja. Actualment l\'\xc3\xbanic partit significatiu que es declara successor d\'Endecja \xc3\xa9s la Lliga de les Fam\xc3\xadlies Poloneses, fundada el 2001. Des de llavors, en diverses eleccions, el partit ha aconseguit entre el 8% i el 16% dels vots.'